กสิกรไทยเร่งบุกเขมร เคาะเปิดสาขากลางปี
กสิกรไทย คาดแผนเปิดสาขากัมพูชาชัดเจนกลางปีหน้า ช่วยยกระดับเอสเอ็มอี หนุนญี่ปุ่นบุกตลาดใหม่
29 ต.ค. 2565

กสิกรไทย คาดแผนเปิดสาขากัมพูชาชัดเจนกลางปีหน้า ช่วยยกระดับเอสเอ็มอี หนุนญี่ปุ่นบุกตลาดใหม่
นายธีรนันท์ ศรีหงส์ กรรมการผู้จัดการ ธนาคารกสิกรไทย เปิดเผยว่า แผนการเปิดสาขาในกัมพูชากำลังอยู่ในขั้นตอนการพิจารณาของธนาคารกลางกัมพูชาอยู่ ซึ่งคาดว่าจะมีความชัดเจนในช่วงไตรมาส 2 ของปี 2558 โดยขณะนี้มีการเตรียมพร้อมด้านสถานที่ตั้งในกรุงพนมเปญ และบุคลากรที่คาดว่าจะมีประมาณ 10 คน
ทั้งนี้ การดำเนินธุรกิจในเบื้องต้น จะเน้นการมีส่วนร่วมพัฒนาตลาดธุรกิจขนาดกลางและขนาดย่อม (เอสเอ็มอี) ระบบธุรกรรมการเงินทั่วไป และธุรกรรมการค้าระหว่างประเทศ แต่จะยังไม่ทำในส่วนของรายย่อย
นอกจากนี้ จะใช้จุดเด่นที่มีความร่วมมือกับธนาคารท้องถิ่น คานาเดีย เพื่อช่วยจับคู่ธุรกิจไทย-กัมพูชา และลูกค้าต่างชาติโดยเฉพาะญี่ปุ่นและจีน ที่มีความต้องการลงทุนตั้งฐานการผลิตและค้าขายแบบเชื่อมโยงในอินโดจีน 
“อย่างพันธมิตรธนาคารญี่ปุ่นที่มี 20 แห่ง หากแบงก์ไหนมีลูกค้าต้องการลงทุนที่กัมพูชาเขาจะมาคุยกับเราก่อน และเราจะคุยกับพาร์ทเนอร์ในกัมพูชาอีกที เพราะธนาคารญี่ปุ่นมีสาขาหรือสำนักงานตัวแทนในกัมพูชาน้อยมาก ซึ่งเป็นโอกาสของเราที่จะเข้าไปอุดช่องว่าง” นายธีรนันท์ กล่าว